**KOPSAVILKUMS**

Ziņojums ir par 2014.-2020.gada plānošanas perioda **darbības programmas “Izaugsme un nodarbinātība”** (2014LV16MAOP001) (turpmāk – DP) prioritārā virziena “Nodarbinātība un darbaspēka mobilitāte” (7), specifiskā atbalsta mērķa (turpmāk - SAM) 7.2.1. “Palielināt nodarbinātībā, izglītībā vai apmācībās neiesaistītu jauniešu nodarbinātību Jauniešu garantijas ietvaros” ieviešanu **Latvijā 2014. gadā.** Ziņojumssagatavots saskaņā ar Regulu Nr. 1304/2013[[1]](#footnote-1).

Jaunatnes nodarbinātības vecināšana ES ietvaros ir izvirzīta kā viena no galvenajām EK prioritātēm – Latvijā Jaunatnes nodarbinātības iniciatīvas finansējumu 29,0 milj. *euro*, apmērā paredzēts izlietot līdz 2018.gadam, šajā laika posmā iesaistot nodarbinātības pasākumos jauniešus vecumā no 15 līdz 29 gadiem. Pēc 2018.gada EK veiks izvērtējumu, apkopojot visu ES dalībvalstu ietvaros sasniegtos rezultātus, lai saprastu, vai speciāli šim mērķim paredzētais finansējuma apjoms ir veicinājis jauniešu nodarbinātību ES ietvaros un vai jauniešu izglītība, prasmes un spēja iesaistīties darba tirgū ir uzlabojusies.

**7.2.1. SAM mērķis** ir nodarbinātībā, izglītībā vai apmācībās neiesaistītu jauniešu nodarbinātības un iesaistes izglītībā veicināšana Jauniešu garantijas ietvaros. Jauniešu garantijas īstenošana noteikta vairākos posmos:

* aktīvās darba tirgus politikas pasākumu piemērošana jauniešu bezdarbnieku vecumā no 15 līdz 29 gadiem vajadzībām un šo pasākumu īstenošanu; (7.2.1. SAM)
* 1-gadīgu un 1,5-gadīgu profesionālās izglītības programmu īstenošana, radot iespēju īsā laikā iegūt kvalifikāciju un integrēties darba tirgū tiem jauniešiem vecumā no 17 līdz 29 gadiem, kas dažādu iemeslu dēļ neturpina mācības un nav atraduši darbu; (7.2.1. SAM)
* jauna projekta īstenošana pašvaldībās ar mērķi atgriezt izglītībā un iesaistīt darba tirgū neaktīvos jauniešus vecumā no 15 līdz 29 gadiem. (8.3.3. SAM) (netiek finansēta no JNI).

**Atbalsta sniegšana jauniešiem ir uzsākta** no 2014.gada 2.janvāra 7.2.1.SAM ietvaros, īstenojot divus projektus - “Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” (NVA) un “Sākotnējās profesionālās izglītības programmu īstenošana garantijas jauniešiem ietvaros” (VIAA).

Lai arī atsevišķu atbalstāmo darbību uzsākšana uzsākusies ar nelielu nobīdi, SAM 7.2.1. ieviešana vērtējama pozitīvi. Nav uzsākta izglītības programmu ieslodzījuma vietās esošiem jauniešiem un karjeras atbalsta pasākumu īstenošana VIAA projekta ietvaros.

Attiecībā uz **projektos sasniegto fizisko progresu** jāatzīmē, ka lielākajā daļā aktivitāšu rādītāju vērtības ir sasniegušas 2014. gada mērķi vidēji 90% apmērā. Atsevišķu rādītāju vērtības atpaliek no plānotā (4 rādītājiem vērtība sasniegta vidēja 18,4% apmērā no plānotās vērtības 2014.gadā). Iznākuma un rezultāta rādītāju izpildi NVA projekta ietvaros ir ietekmējis tas, ka atsevišķi atbalsta pasākumi ir uzsākti ar nobīdi no iepriekš plānotā projekta laika grafika, t.i., tikai 2014.gada nogalē (atbalsta pasākuma “Pirmā darba pieredze jaunietim” īstenošana tika uzsākta 2014.gada 22.septembrī, “Subsidētā darba vieta jauniešiem bezdarbniekiem” – 2014.gada 18.septembrī un “Atbalsts pašnodarbinātības un uzņēmējdarbības uzsākšanai” – 2014.gada 26.novembrī).

7.2.1. **SAM projektiem plānotais finansējums** kopā – 63,4 milj. *euro* tai skaitā Jaunatnes nodarbinātības iniciatīvas finansējums – 29,0 milj. *euro*, Eiropas Sociālā fonda finansējums – 29,2 milj. *euro*, valsts budžeta līdzfinansējums – 4,0 milj. *euro* un privātais līdzfinansējums – 1,1 *euro*. NVA projekta ietvaros 2014.gadā piešķirtais valsts budžeta finansējums (3,5 milj. *euro*) tika apgūts 91,5% apmērā, jo atsevišķi atbalsta pasākumi ir uzsākti ar nobīdi no iepriekš plānotā laika grafika, Savukārt VIAA projektā 2014.gada valsts budžeta finansējuma (1,7 milj. *euro*) apguves izpilde 2014.gadā ir 97,1%, neapguve ir saistīta ar līdzekļu atlikumu atlīdzību un preču un pakalpojumu izmaksu) un mērķstipendiju izmaksu plānojumā.

1. Eiropas Parlamenta un Padomes Regula (ES) Nr. 1304/2013 2013. gada 17. decembris par Eiropas Sociālo fondu un ar ko atceļ Padomes Regulu (EK) Nr. 1081/2006 [↑](#footnote-ref-1)